Forbrukerinspektørene

Forbrukerinspektørene (eller FBI forbrukerinspektørene) er et tidligere forbrukerprogram på TV som gikk på NRK1 fra 1999 til 2018. 

I 2018 bestemte NRK seg for å legge ned programmet for i stedet å satse på et nytt konsept for helse- og forbrukerjournalistikk, som blant annet skal være mer fokusert på ett tema av gangen og være bedre egnet i en strømmetjeneste.

Formål
Programmet opererte i sfæren og den generelle allmenngyldige tematikken rundt forbrukerkjøpsloven, forbrukers rettigheter, tvistesaker og mer eller mindre aktuelle råd og tips om hvordan være en klok forbruker. Miljø og etikk er noen av temaene som ble tatt opp. Sendingene bestod av lengre eller kortere reportasjer der man så nærmere på store og små, viktige og uviktige problemstillinger innen disse temaene. Ofte var det også intervjuer med personer, eksperter, professorer, informasjonssjefer eller andre mer eller mindre relevante personer som har ansvar eller som kan belyse det aktuelle temaet. Saker de kan tok opp er for eksempel salg av DVD-filmer med 18-årsgrense til barn, ulovlig salg av tunfisk i stor skala, ulovlig timeshare- og ferieklubb-salg i Syden, unødvendig bruk av emballasje, kasting av mat eller innhold av skadelige stoffer i hygieneprodukter. Dessuten ble det utført tester av ulike forbrukerprodukter.

Forbrukerinspektørene appelerte til en stor seerskare og ifølge TNS Gallups offisielle seertall var det spesielt den eldre delen av befolkningen over 30 år som likte programmet. Programmet hadde hver uke rundt 50 % markedsandel av alle som så på TV på det aktuelle tidspunktet, hvilket betyr et gjennomsnitt i underkant av 700.000 seere, og dette skyldtes i hovedsak at den meget store gruppen eldre seere trofast fulgte med. Programmet har ved en anledning hatt over en million seere.

Programmet ble i 2007 dømt i Pressens Faglige Utvalg for brudd på god presseskikk i forbindelse med en programserie kalt «Secret Service». FBI hadde da tatt i bruk skjult kamera for å avdekke servicenivået i tilfeldige norske butikker, noe Pressens faglige utvalg overhodet ikke følte var på sin plass. Utvalget skrev i sin kjennelse: «Utvalget kan vanskelig se at bruken av skjult kamera i det påklagede tilfellet avslører sider ved butikkservicen som ikke åpent lar seg observere av enhver kunde.»

Serien er blitt nominert til Gullruten tre ganger: Gullruten 2002 i klassen beste magasin, Gullruten 2010 i klassen beste fakta- eller aktualitetsprogram for Connecting People og Gullruten 2018 i klassen beste livsstilsprogram.

Programledere
Programmet ble sist ledet av Marit Evertsen Grimstad, Christian Strand og Pia Rivelsrud. Sistnevnte hadde en egen spalte der hun testet nye oppfinnelser og «dingser» på markedet, og hun fikk blant annet kallenavnet «Gadget-Pia». Tidligere hadde programmet opptil fem programledere som alle medvirket i ett og samme program, dog med litt ulike roller for hver gang. Det er også en viss utskiftning av staben fra sesong til sesong. Redaksjonsleder har vært Frank Sivertsen og sist Frank Gander.

Referanser

Eksterne lenker 

Norske faktaprogrammer på TV
TV-produksjoner på NRK
Forbrukerinteresser
Norske TV-serier fra 1990-årene
Norske TV-serier fra 2000-årene
Norske TV-serier fra 2010-årene